Адыгэ шхыныгъуэхэр
Мэлыл гъэгъуа, кIэртIоф щIэлъу гъэбэкхъауэ
Лы гъэгъуар г 10 — 15 хъууэ зэпаупщIри, псы хуабэкIэ ятхьэщI, тебэм иралъхьэ, лыр щIигъанэу псы щIакIэ, тхъурымбэр къытрахыурэ, зэ фIыуэ къытрагъэкъуалъэ. МафIэр цIыкIу ящIри, тебащхьэр тепIауэ лыр дакъикъэ 30 — 35-кIэ ягъавэ, псы тIэкIу къыщIэнамэ щIагъэж. ИтIанэ лыр зэрилъу тебэр мафIэм трагъэувэжри, зэзэмызэ зэIащIэурэ, и щхьэр тепIауэ ягъажьэ. Лы пшэрым къыщIэжа дагъэмкIэ ар дакъикъи 10-кIэ, тхъуэплъ хъуху, ягъажьэ. Абы бжьыныщхьэ упщIэта халъхьэ, шыбжий сыр тракIутэжри, дакъикъи 5 — 6-кIэ ягъажьэ. КIэртIоф укъэбзар пIащIэ цIыкIуурэ, г 10 — 15 хъууэ, яупщIатэри, лым щIалъхьэ, псывэ тIэкIу щIакIэ, псори зэIащIэри, и щхьэр трапIэж.
Зэ фIыуэ къагъэкъуалъэри, мафIэр цIыкIу ящI, зэIамыщIэу хьэзыр хъуху дакъикъэ 15 — 20-кIэ ягъэбэкхъ. КIэртIофыр куэдрэ зэIыщIэн хуейкъым, зэхэмыпIытIэн щхьэкIэ. Ар бэкхъыу мафIэм къытрахыжа нэужь, нэхъ IэфI, гуакIуэ ящIынумэ, джэдгын щабэ траудэри, тебащхьэр тепIауэ дакъикъи 5 — 6-кIэ щагъэт. КIэртIофри лыри зэщIэлъу зэрыпщтыру тепщэчым иралъхьэ. ЩIакхъуэ, пIастэ, чыржын, мэжаджэ дашх
Халъхьэхэр (цIыхуитI Iыхьэ):
Лы гъуру (къупщхьэ хэмылъу) — грамм 200
Псы щIыIэу — грамм 500
КIэртIоф укъэбзауэ — грамм 300
Мэлыщэу — грамми 100
Бжьыныщхьэ укъэбзауэ — грамм 50
Псывэу — грамм 250-рэ
Шыгъуу, шыбжийуэ, джэдгыну — узыхуейм хуэдиз.
ШэкIэ щIа нартыху гуа хьэнтхъупс
Нартыху гуар зэхащыпыкIри, щIагъэпщ, псы хуабэкIэ тхуэ-хэ ялъэс. Шыуаным ит псы къэкъуалъэм хакIутэри, зэIащIэурэ зэ къытрагъэкъуалъэ, тхъурымбэр къытрахыурэ. МафIэр щабэ ящIри, шыуаныщхьэр тепIауэ нартыху хьэдзэхэр щабэ хъуху тхъурымбэр къытрахыурэ ягъавэ. Зэрагъавэ псыр щIэващIэмэ, псывэ щIакIэ, итIанэ шыгъу хадзэ, шэ гъэпщта щIакIэ, зэIащIэри, хьэзыр хъуху дакъикъипщI-пщыкIутхукIэ къагъавэ. Хьэнтхъупс вам бжьын гъэлыбжьа традзэ, джэдгын хаудэри, къэмывэу шыуаныщхьэр тепIауэ щагъэт дакъикъитху-хыкIэ. Хьэнтхъупсыр шынакъжьейкIэ зэIащIэ, фалъэ куум иракIэ, шатэпс хакIэжри, пщтыру яшх. ЩIакхъуэ дэзышхи, зыри дэзымышхи щыIэщ.
Халъхьэхэр (зы цIыху Iыхьэ):
Нартыху гуауэ — грамм 40
Псыуэ — грамм 900
Шэ щIэмыхуу — грамм 400
Шатэпсу — грамм 30
Шыгъуу — узыхуейм хуэдиз.
Бжьын гъэлыбжьам:
Тхъууэ — грамм 20
Бжьыныщхьэ укъэбзауэ — грамм 20.
Шыбжий плъыжь сыр хьэжауэ, джэдгыну — узыхуейм хуэдиз.
Къубатий Борис.
